DA Den Europæiske Unions Tidende C 294/14

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 294/09

Denne offentliggørelse giver ret til at gøre indsigelse mod ansøgningen, jf. artikel 7 i forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»ΑΓΟΥΡEΛΑΙΟ ΧΑΛΚΙΔΙΚHΣ« (AGOURELEO CHALKIDIKIS)

EF-Nr.: EL-PDO-0005-0736-14.01.2009

BGB ( ) BOB ( X )

1. Navn:

»Αγουρέλαιο Χαλκιδικής« (Agoureleo Chalkidikis)

2. Medlemsstat eller tredjeland:

Grækenland

3. Beskrivelse af landbrugsproduktet eller fødevaren:

3.1. Produktets art:

Kategori 1.5. Olier og fedtstoffer (smør, margarine, olier mm.)

3.2. Beskrivelse af produktet med betegnelsen i punkt 1:

Agoureleo Chalkidikis er en ekstra jomfruolie, der produceres ved presning af frugten fra de lokale olivensorter »Hondrolia Halkidikis« og »Halkidikis«, der stammer fra arten Olea Europaea. Disse er primært sorter til spisebrug og ligner hinanden så meget, at forskellen ikke bemærkes. De dyrkes hovedsageligt i præfekturet Halkidiki. Olivenerne høstes og presses, inden de modnes helt, mens frugten stadig er grøn. De er de største græske oliven med et forhold mellem kød og sten på op til 10:1 og har en størrelse på op til 60/70 stk. pr. kilo. Hondrolia Halkidikis og Halkidikis bruges på to måder: som kvalitetsspiseoliven og til fremstilling af olivenolie (olieudbytte: 14-20 %). Til fremstilling af Agoureleo Chalkidikis bruges normalt de mindre frugter.

Begge sorter passer perfekt til det geografiske miljø i præfekturet Halkidiki, hvor ca. 90 % af olivenerne produceres. Det er her, disse sorters særlige egenskaber udvikler sig bedst.

Efter to måneders opbevaring i tanke har Agoureleo følgende egenskaber:

Farve : Farver, der varierer fra skinnende grøn til skinnende gulgrøn Duft : Grønne frugter, med en svag duft af eksotisk frugt (banan) og nyslået græs (Mf > 4,0). Smag : Bitter (Mb > 3,5) og krydret (Mp > 4,0) med en karakteristisk mild, let bitter eftersmag. Fejlværdi på nul (Md = 0,0). Syreindhold : ≤ 0,35 % Peroxidtal : ≤ 15 mækv O2/kg Ultraviolet absorption : K270 : ≤ 0,15 K232 : ≤ 1,80 Voks : ≤ 100 mg/kg Oliesyre : ≥ 75,00 % af de samlede fedtsyrer

Forholdet mellem oliesyre og linolsyre: Højst 16,87, mindst 9,73

Forholdet mellem monoumættede fedtsyrer og flerumættede fedtsyrer: Højst 15,73, mindst 9,12.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle stadier i fremstillingen af Agoureleo Chalkidikis, dvs. dyrkning af oliventræerne, høst, presning af olivenerne og udvinding af olien, foregår inden for det afgrænsede geografiske område.

3.6. Særlige regler vedrørende udskæring, rivning eller emballering osv.:

Traditionelt er Agoureleo blevet tappet og emballeret der, hvor olivenerne presses, eller på producenternes anlæg, så længe transporten holdes på et minimum, da der er en risiko for, at kvaliteten forringes af ukontrollerede faktorer (temperaturforskelle, rystelser, udsættelse for sollys og ilt i luften osv.), når produktet transporteres uemballeret.

Uhensigtsmæssige transport- og opbevaringsbetingelser kan forringe produktets enestående kvalitet og særlige organoleptiske egenskaber, og høje temperaturer under transport eller opbevaring kan påvirke produktets flygtige komponenter negativt.

Derfor kan produktet ikke emballeres uden for det geografiske område præfekturet Halkidikis grænser.

3.7. Særlige mærkningsregler:

Mærkningen skal indeholde produktets navn, EU's BOB-logo og eventuelle andre oplysninger, der kræves i henhold til EU's eller den græske lovgivning. Mærkningen skal også indeholde følgende:

— Et kodenummer, der omfatter produktionsåret og -måneden, produktionsanlæg, parti og det endelige emballeringsanlæg, hvis den endelige emballering udføres på et andet anlæg.

— Et logo med produktets navn med græske eller latinske bogstaver. Derimellem er der i baggrunden et ovalt kort, der viser Chalkidikis, og som stammer fra et litografi fra 1829 fra Society for the Diffusion of Useful Knowledge (selskab for udbredelse af nyttig viden). I forgrunden er der en olivenkvist med grønne oliven og under olivenerne en dråbe olivenolie, der drypper ned i en glaskande med olivenolie.

Produktet kan være forsynet med et certificeringsmærke fra en anerkendt certificeringsinstans for produktionsstyringssystemer på baggrund af anerkendte standarder.

4. Præcis afgrænsning af det geografiske område:

Agoureleo Chalkidikis produktionsområde omfatter hele præfekturet Halkidikis område med undtagelse af halvøen Mount Athos, som er et selvstyrende munkesamfund.

5. Tilknytning til det geografiske område:

5.1. Det geografiske områdes egenart:

5.1.1. Naturbestemte faktorer

Præfekturet Halkidiki har bjergrige, kuperede og lavlandede områder. Der findes olivenlunde i hele præfekturet, på fladt eller let skrånende land op til en højde på 700 meter. Størstedelen af olivenlundene findes i præfekturets kystområder.

Jorden i Halkidiki er hovedsageligt let med en mellemfin struktur og er alkalisk med en pH på 7,0-8,0. Jorden varierer meget fra fattig, kalkrig og stenet jord i bjergene til frugtbar alluvialjord, oprindelig kalksten, i de lavlandede områder, som indeholder en tilfredsstillende mængde organiske stoffer (1,5 %-2,0 %), hvilket er gunstigt for oliventræernes vækst. Kalken i jorden har en gunstig virkning på de flygtige komponenter i frugten, og det giver Agoureleo dens karakteristiske duft. Der er tilstrækkelige mængder grundvand til at sikre, at olivenlundene bliver tilført den mængde vand, de har behov for, fra private boringer eller kollektive vandingssystemer.

Klimaet varierer fra middelhavskystklima i de lavlandede områder til kontinentalt middelhavsklima højere oppe og fugtigt kontinentalt klima i bjergene.

Områdets varierende middelhavsklima er kendetegnet ved milde vintre og kølige somre, og der er derfor hverken frost eller meget høje temperaturer. Mikroklimaet i de lavlandede områder og i de bjergrige områder, hvor olivenerne dyrkes, er kendetegnet ved, at der ikke forekommer skadelig frost eller meget høje temperaturer. De mange solskinstimer bidrager til en jævn udvikling i alle stadier af oliventræernes udvikling (udspring og vækst, blomstring og udvikling af frugtens organoleptiske egenskaber).

Gennemsnitstemperaturen er egnet til olivendyrkning, men selv ekstreme temperaturer skader ikke træerne, fordi de er modstandsdygtige og fuldt ud tilpasset til jorden og klimaet i området.

Vindene er hovedsageligt nordlige til nordøstlige og, primært om sommeren, sydlige. De udgør normalt ikke et problem for træerne.

Generelt er Halkidikis klima særlig egnet til olivendyrkning. Selv om Halkidiki ligger i det nordlige Grækenland, befinder præfekturet sig på grund af sin lange kyststrækning (630 km) ud til Det Ægæiske Hav på de samme minimale og maksimale isotermer som mere sydlige olivendyrkningsområder såsom præfekturerne Messenia, Etolia-Akarnia og Attika. De store nedbørsmængder er også gunstige: den gennemsnitlige årlige nedbørsmængde varierer fra 470 mm (i de lavlandede områder) til 850 mm (i bjergene).

5.1.2. Menneskelige faktorer

De menneskelige faktorer, der er forbundet med udviklingen af det endelige produkt, er en ældgammel tradition inden for olivendyrkning, viden om de dyrkningsteknikker, der er nødvendige for at opnå det ønskede resultat, og ønsket om at fremstille og sikre et særligt produkt.

De følgende menneskelige faktorer har en væsentlig betydning for produktets særlige beskaffenhed:

— Vanding af oliventræerne, som bidrager til Agoureleos høje kvalitet og stabilitet.

— Beskæring flere gange om året. Det er særlig vigtigt at beskære i foråret, fordi det bidrager til at sikre en afbalanceret frugtudvikling.

— Tidlig høst, som afhængigt af vejrforholdene i et givet år og af området, hvor olivenlundene befinder sig, begynder fra den 15. september og slutter omkring slutningen af oktober hvert år (disse er de første oliven, der høstes i Grækenland). Olivenerne skal høstes, mens de er grønne, før de begynder at blive violette.

— Høstmetoden (kun håndplukning, så olivenerne visuelt kan kontrolleres og sorteres med det samme), som sikrer, at de høstede oliven er af højeste kvalitet.

— De skånsomme fremstillingsbetingelser: efter at de umodne oliven er blevet presset, æltes olivenpastaen ved lav hastighed (17-19 omdrejninger pr. minut) i 20 til 30 minutter, og dens temperatur holdes under 27 °C.

— Opbevaring af Agoureleo ved en konstant temperatur i tanke af rustfrit stål indtil emballering.

— Emballagen: Små mængder af Agoureleo Chalkidikis emballeres i mørke glasflasker, hvis de skal forbruges hurtigt, og større mængder emballeres i metalbeholdere. De beskyttes altid mod oxidation, som forekommer, når produktet udsættes for lys.

— Agoureleo må under ingen omstændigheder blandes med olie fra tidligere høstninger eller med andre olivenolier, hverken under opbevaring eller emballering.

5.2. Produktets egenart:

Agoureleo Chalkidikis har særlige karakteristiske egenskaber, fordi de fremstilles af særlige olivensorter, der dyrkes i Halkidiki, og som trives i det lokale klima og harmonerer perfekt med de lokale dyrkningsmetoder.

Agoureleo Chalkidikis' særlige fysiske, kemiske og organoleptiske egenskaber er lavt syreindhold, den skinnende grønne farve på grund af klorofylet i de umodne oliven, en fejlværdi på nul, duften af grønne frugter med en svag duft af eksotisk frugt (banan) og nyslået græs, den bitre, krydrede smag med en karakteristisk mild, let bitter eftersmag, det høje indhold af oliesyre og det høje forhold mellem monoumættede fedtsyrer og flerumættede fedtsyrer, som gør produktet stabilt. Agoureleo Chalkidikis er uklar til at starte med umiddelbart efter presning. Den første uklarhed, som skyldes frugtkødet, forsvinder inden for ca. to måneder. Disse egenskaber forbliver uændret i mindst 8 måneder efter fremstilling (presning), og hvis Agoureleo opbevares under de rigtige betingelser, kan den holde i op til 12 måneder efter fremstilling (presning).

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Årsagssammenhængen, fra et økologisk, teknisk, historisk, økonomisk og kommercielt synspunkt, mellem Agoureleo Chalkidikis' kvalitet og egenskaber og det afgrænsede geografiske område underbygges af følgende:

1. De forskellige, lokale olivensorter (Hondrolia Halkidikis og Halkidikis), som næsten udelukkende dyrkes i Halkidiki og er blandt de mest kendte olivensorter i verden.

2. Kalken i jorden, som har en gunstig virkning på de flygtige komponenter i frugten og dermed Agoureleos karakteristiske duft.

3. Klimaet i Halkidiki: Ingen betydelige temperatursvingninger og mange solskinstimer året rundt, særligt i modningstiden, hvor olivenernes organoleptiske egenskaber udvikles.

4. Den systematiske vanding af olivenlundene beskytter oliventræerne mod belastning som følge af manglende vand i de kritiske stadier af deres produktionscyklus, sikrer, at træerne er produktive, og bidrager til en ordentlig frugtsætning og frugtkvalitet og dermed til kvaliteten og stabiliteten af den fremstillede Agoureleo.

5. Beskæring flere gange om året. Det er særlig vigtigt at beskære i foråret, da det sikrer en jævn, stabil frugtsætning.

6. Meget tidlig og hurtig høst af de oliven, som olien skal udvindes fra. Agoureleo Chalkidikis fremstilles tidligere på året end nogen anden olivenolie i Grækenland.

7. Høstmetoden (kun håndplukning, så olivenerne visuelt kan kontrolleres og sorteres med det samme), som sikrer, at olivenernes tilstand er optimal, og beskytter dem mod skader, så det endelige produkt får den krævede kvalitet.

8. Oliefremstillingsbetingelser: Fordi æltning af olivenpastaen foregår ved lav hastighed i et fastsat tidsrum og ved lav temperatur, er den fremstillede olies syreindhold usædvanlig lavt, dens farve forbliver uændret, og de aromatiske komponenter påvirkes ikke negativt.

9. Opbevarings- og konserveringsbetingelser: Produktet beskyttes mod kontaminering og ændringer ved opbevaring i tanke af rustfrit stål, så snart det er fremstillet, og det belastes ikke af transport over store afstande. Før emballering opbevares produktet kun, indtil uklarheden forsvinder. Som regel markedsføres det standardiserede produkt efter den anden måned og i løbet af de følgende 8 til 10 måneder.

10. Den historiske forbindelse med området, hvor produktet fremstilles: Indbyggerne på halvøen Halkidiki er i århundreder blevet forbundet med olivendyrkning og olivenoliefremstilling. Bestøvningsdiagrammer og arkæologiske fund, som afslører tilstedeværelsen af oliventræer, vidner om, at systematisk dyrkning af oliven i området omkring Makedonien startede mellem den klassiske tid og begyndelsen af romertiden. Det ser ud til, at den systematiske dyrkning af olivenlunde begyndte i midten af det nittende århundrede. Denne nye udvikling blev også tilskyndet af Ottoman-regimet, som fremmede aktiviteten. Kort før 1887, påbegyndte Christaki Effendi Zografos (en af de mest fremtrædende græske personligheder på det tidspunkt, socialt, politisk og økonomisk) arbejdet på olivenlunden »Portaria«. Omkring 1900 overgik dette til de progressive tyrkisk-albanske brødre Kenan og Mustafa Hatzi-Osman, som udvidede produktionen og efter al sandsynlighed opførte den første systematisk udformede olivenlund i det makedonske lavland. Den dækker 4 125 decimal-stremmata (412,5 hektar) og er placeret ved den vestlige og den nordlige grænse til Nea Moudania. Det var en af de vigtigste grunde til, at flygtninge fra Mudanya på Marmara-kysten i Tyrkiet slog sig ned her i 1923. Hatzi-Osman-brødrene opførte en traditionel oliemølle på deres land med henblik på at bearbejde olivenerne fra olivenlunden, og i 1905 etablerede de den første kendte dampdrevne oliemølle i det makedonske område, på Yerakini-stranden, med henblik på at bearbejde oliven fra Polygyros og det omkringliggende område, som nu blev fremstillet i stadigt større mængder. I dag er Agoureleo Chalkidikis et yderst værdsat produkt på grund af den kostmæssige tendens, hvor der fokuseres på traditionelle middelhavsprodukter. Hvert år, når den nye olie kommer på markedet, afholdes der gastronomiske arrangementer for at fejre den nye høst og modtage pressedækning. I dag er handelen med Agoureleo Chalkidikis dokumenteret ved varemærker, emballage, købs- og salgsbeviser osv.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

http://www.minagric.gr/images/stories/docs/agrotis/POP-PGE/prodiagrafes_agoureleo_xalkidiki130612.pdf

(1) EUT L 93 af 31.3.2006, s. 12.